**“คนชายขอบ”**

**จิราภรณ์ จตุเทน**

**พยาบาลวิชาชีพชำนาญการ**

**โรงพยาบาลส่งเสริมสุขภาพตำบลหนองพอก อำเภอธวัชบุรี จังหวัดร้อยเอ็ด**

บ่ายวันหนึ่งฉันกำลังตรวจคนไข้ที่มารับการรักษาที่โรงพยาบาลส่งเสริมสุขภาพตำบลหนองพอกมีเสียงโทรศัพท์มือถือของฉันดังขึ้น ดังขึ้นเรื่อย ๆ 4 5 6 ครั้ง ฉันรีบตรวจคนไข้ให้เสร็จ ฉันจึงรับสาย มีเสียงจากผู้ชายวัยสูงอายุคนหนึ่ง กล่าวทักทายด้วยน้ำเสียงตื่นเต้นและกังวลใจ ( จากการสังเกตของฉันเอง ) “ คุณหมอครับ ผมขอปรึกษาหน่อย” “ ด้วยความยินดีค่ะคุณตา มีอะไรให้ช่วยเหลือคะ” ฉันได้ตอบไป “ คือว่า ขณะนี้มีคนป่วยคนหนึ่งเป็นผู้ชาย มานอนที่กระท่อม เอ้ย ไม่ใช่ มานอนที่เถียงนาของผม เถียงนาของผมอยู่ใกล้ ๆสนามบิน และติดกับถนนใหญ่เลยครับ” “ทีแรกเขามาขออาศัยอยู่เฉย ๆ ไม่มีอะไรมาด้วยซักอย่าง มาขอข้าวขอน้ำบ้านผมกิน ผมก็หามาให้กินบ้างครับ บางครั้งเขาก็ไปขอข้าวก้นบาตรพระมากิน” เสียงคุณตาพูดแจ๊ว ๆ แทบจะไม่หยุด ฉันจึงถามต่อไปว่า “แล้วเป็นอย่างไรบ้างล่ะคะคุณตา” คุณตาจึงเล่าต่อว่า “ขณะนี้เขาป่วย รู้สึกจะไข้ ไอ ถ่ายเหลว ไม่มีเรี่ยวแรง ลุกเดินไม่ได้เลยคุณหมอน่าสงสารมากเลย” “จะทำอย่างไรดีครับ” เสียงคุณตาดูกังวลและห่วงใยคนป่วยมากเลย “เขาชื่ออะไรคุณตา บ้านเขาอยู่ที่ไหน” ฉันได้ถามไป “เขาไม่มีที่อยู่ เขาเพิ่งออกจากคุกคดีข่มขืน ลูกเมียไม่ยอมรับ ญาติก็ไม่ต้องการ อยู่ตำบลใกล้ ๆ เรานี่แหละครับ” นี่คือคำตอบที่คุณตาแสนจะกังวลเพิ่มขึ้นมาอีก “เอาอย่างนี้นะคะคุณตา หนูจะออกไปเยี่ยม ประเมินอาการให้ คุณตารอสักครู่นะคะ” และฉันได้จัดเตรียมอุปกรณ์การเยี่ยมบ้าน ปรอท วัดไข้ เครื่องวัดความดันโลหิต เสร็จสรรพออกไปเยี่ยมผู้ป่วยพร้อมทีมงานสุขภาพ ถึงเถียงนาที่ผู้ป่วยกำลังนอนอ่อนระทวยหายใจรวยริน เมื่อตรวจประเมินสภาพแล้วพบว่าไข้สูง 38.9 องศาเซลเซียส ความดันโลหิต 146 / 90 mmHg ชีพจร 112 ครั้งต่อนาที อาการซึม ฉันจึงพิจารณาว่าผู้ป่วยจะต้อง รีบส่งตัวเข้ารับการรักษาโดยแพทย์ให้เร็วที่สุด จึงประสานงานเรียกรถพยาบาลฉุกเฉิน 1669 ให้ช่วยมารับผู้ป่วยไปรับการรักษาที่โรงพยาบาลธวัชบุรี และฉันได้กล่าวขอบคุณ คุณตาที่ช่วยเป็นธุระและดูแลผู้ป่วยที่ยากไร้ผู้นี้ ทีมสุขภาพตำบลของเราได้กลับมาที่โรงพยาบาลส่งเสริมสุขภาพตามเดิม

1 วันต่อมา เจ้าหน้าที่ที่โรงพยาบาลธวัชบุรีได้โทรศัพท์ติดต่อขอที่อยู่ ของผู้ป่วยจาก รพสต.ของเรา ด้วยความยินดี ทีมสุขภาพฉันได้ติดตามหาญาติและที่อยู่คนไข้ เจอค่ะ แต่ญาติทุกคนไม่ยอมรับ ไม่สนใจไม่ให้ความช่วยเหลือ ฉันได้รายงานไปตามขั้นตอน ในเมื่อญาติไม่รับ ไม่มีที่อยู่ ทางโรงพยาบาลจึงส่งต่อให้กับผู้แจ้ง รพสต.ของฉันจึงรับผู้ป่วยไว้ดูแลและได้ขึ้นทะเบียนสิทธิ์บัตรประกันสุขภาพให้ หลังจากที่ทางโรงพยาบาลธวัชบุรีรักษาอาการให้ผู้ป่วยดีขึ้นแล้ว ได้แจ้งผลการวินิจฉัยโรคปรากฏว่า ผู้ป่วยรายนี้ป่วยเป็นโรควัณโรคปอด ต้องได้รับการรักษาแบบ DOTS แพทย์อนุญาตให้กลับบ้านได้ ผู้ป่วยจึงขอมาอาศัยอยู่ที่วัดบ้านมะเหลื่อมเพื่อรักษาตัว ทีมงานของ รพสต.หนองพอก จึงได้ออกติดตามเยี่ยม ดูแล ควบคุมการกินยาอย่างสม่ำเสมอ ทุกสัปดาห์ในระยะ 2 เดือนแรก และทุก ๆ เดือนจนกระทั่งผู้ป่วยกินยา และรักษาจนครบ 6 เดือน และหายเป็นปกติ

แต่ระยะแรกที่ผู้ป่วยมาอยู่ที่วัดก็มีเสียงโทรศัพท์มาถามอีกครั้งว่า “คุณหมอ พ่อใหญ่อันนั้นที่มาอยู่วัดทั้งจ่อยทั้งดำ ไม่ใช่เป็นโรคเอดส์เหรอ ชาวบ้านเขาพากันกลัวหมดแล้ว” นี่คือเสียงที่ดังมาจากอาสาสมัครประจำหมู่บ้านอีกครั้งและแล้วก็เป็นหน้าที่ของคุณหมออนามัยอีกครั้ง ทีมสุขภาพของเราเมื่อได้รับโทรศัพท์รายงานจาก อสม จัดทีมเข้าไปทำความเข้าใจกับชาวบ้าน “ เขามิได้เป็นโรคเอดส์หรอกค่ะ ด้วยอาการของโรควัณโรค จะมี ไข้ ไอ เบื่ออาหาร น้ำหนักลด และลักษณะของผู้ป่วยที่เพิ่งได้รับการรักษาใหม่ ๆ จะมีผิวแห้ง ดำเกรียม ซึ่งเกิดจากอาการข้างเคียงและผลจากการกินยาบ้างเล็กน้อย ผลการตรวจเลือดของเขาก็ไม่ติดเชื้อ HIV เขาป่วยเป็นวัณโรคปอด ค่ะ” ฉันอธิบายให้ชาวบ้านฟัง เมื่อรับทราบข้อมูลและความรู้ที่ถูกต้องแล้ว ชาวบ้านจึงแยกย้ายกันกลับบ้าน เมื่อผู้ป่วยอาการดี ขึ้น ช่วยเหลือตัวเองได้แล้วจึงย้ายตัวเองมานอนพักรักษาตัวที่ศาลาหน้าประตูวัด และอาศัยข้าวก้นบาตรพระตามความเมตตาของท่านเจ้าอาวาสและชาวบ้าน จนกระทั่งรักษาตัวให้หายเป็นปกติ และสามารถทำงานรับจ้างเล็ก ๆ น้อย ๆได้

ฉันรู้สึกภาคภูมิใจมากที่ได้รับร่วมมือกันจากหลาย ๆ ท่านหลายๆ ฝ่ายที่คอยให้ความช่วยเหลือเกื้อกูลเพื่อนมนุษย์คนหนึ่ง ที่กำลังตกทุกข์ จึงอยากนำมาเล่าสู่กันฟังหากเราทำงานกันเป็นทีมเป็นเครือข่าย ทุกคนจะได้รับประโยชน์อันสูงสุดทั่วกันทุกคน “ สวัสดีค่ะ”